Papa Francisc: O mamă nu trebuie să aleagă între muncă și copii
- Iuliu Vlădescu
- 13 mai 2024, 10:28
Papa Francisc crede că o mamă nu trebuie să aleagă între muncă și copii, iar scăderea natalității trebuie abordată cu „prevedere”.
Papa: Sunt necesare urgent politici eficiente și alegeri curajoase
„La nivel instituțional, sunt necesare urgent politici eficiente și alegeri curajoase, concrete și pe termen lung”, a spus Papa Francisc la Statele Generale ale Natalității.
„Este nevoie de un angajament major din partea tuturor guvernelor, astfel încât tinerele generații să fie puse în situația de a-și putea realiza visurile legitime”.
Din acest motiv, trebuie „să punem o mamă în situația de a nu fi nevoită să aleagă între muncă și îngrijirea copiilor săi; sau să eliberăm multe cupluri tinere de povara nesiguranței locului de muncă și a imposibilității de a cumpăra o casă”.
„Numărul de nașteri este primul indicator al speranței”
„Numărul de nașteri este primul indicator al speranței unui popor. Fără copii și tineri, o țară își pierde dorința de viitor”.
„În Italia, de exemplu, vârsta medie – a continuat Papa Francisc – este în prezent de 47 de ani, iar noi recorduri negative continuă să fie stabilite”.
„Din păcate, dacă ar fi să ne bazăm pe aceste date, am fi forțați să spunem că Italia își pierde progresiv speranța în viitor, ca și restul Europei: Bătrânul Continent - a spus din nou Papa Francisc - se transformă din ce în ce mai mult într-unul vechi, obosit și resemnat, atât de ocupat să exorcizeze singurătatea și frământările, încât nu mai este în stare să se bucure, în civilizația darului, de adevărata frumusețe a vieții”.
„Problema lumii noastre nu o reprezintă copiii care se nasc, ci egoismul, consumismul și individualismul, care îi fac pe oameni singuri și nefericiți”.
Papa Francisc a amintit că „în trecut nu au lipsit studiile și teoriile care avertizau asupra numărului de locuitori ai Pământului, pentru că nașterea prea multor copii ar fi creat dezechilibre economice, lipsă de resurse și poluare. M-a impresionat întotdeauna să constat că aceste ipoteze, acum datate și demult depășite, vorbeau despre ființe umane ca și cum ar fi probleme.
Dar viața umană - a subliniat Pontiful - nu este o problemă, este un dar. Şi la baza poluării și foametei în lume nu sunt copiii care se nasc, ci alegerile celor care se gândesc doar la ei înșiși, delirul unui materialism nestăpânit, orb și agresiv, al unui consumism care, ca un virus malefic, atacă la rădăcină existența persoanelor și a societății”.
Papa, despre arme și contraceptive
Prin urmare, „problema nu este câți sunt în lume, ci ce lume construim; nu este vina copiilor, ci a egoismului, care creează nedreptăți și structuri ale păcatului”. Și atunci „casele se umplu de obiecte și se golesc de copii, devenind locuri foarte triste”.
„Există un fapt pe care mi l-a spus un savant în demografie: în acest moment, investițiile care generează cele mai multe venituri sunt fabrica de arme și contraceptivele: una distruge viața, alta o împiedică. Și acestea sunt investițiile care aduc cele mai multe venituri”, „este rău”, a spus Papa Francisc în intervenția sa la Statele Generale ale Natalității, potrivit ANSA.
(Traducerea: Oana Avram, RADOR RADIO ROMÂNIA)